รัฐบาลไทย-ข่าวทำเนียบรัฐบาล-ผลการประชุมองค์กรหลัก ศธ. ครั้งที่ 4/2561
วันพฤหัสบดีที่ 22 กุมภาพันธ์ 2561
ผลการประชุมองค์กรหลัก ศธ. ครั้งที่ 4/2561
นพ.ธีระเกียรติ เจริญเศรษฐศิลป์ รัฐมนตรีว่าการกระทรวงศึกษาธิการ เป็นประธานการประชุมองค์กรหลัก กระทรวงศึกษาธิการ ครั้งที่ 4/2561 เมื่อวันอังคารที่ 20 กุมภาพันธ์ 2561 ณ ห้องประชุมราชวัลลภ
นพ.ธีระเกียรติ เจริญเศรษฐศิลป์ รัฐมนตรีว่าการกระทรวงศึกษาธิการ เป็นประธานการประชุมองค์กรหลักกระทรวงศึกษาธิการ ครั้งที่ 4/2561 เมื่อวันอังคารที่ 20 กุมภาพันธ์ 2561 ณ ห้องประชุมราชวัลลภ โดยมี พล.อ.สุรเชษฐ์ ชัยวงศ์ รัฐมนตรีช่วยว่าการกระทรวงศึกษาธิการ, ศาสตราจารย์คลินิก นพ.อุดม คชินทร รัฐมนตรีช่วยว่าการกระทรวงศึกษาธิการ, ผู้บริหารฝ่ายการเมือง, ผู้บริหารองค์กรหลัก อาทิ นายการุณ สกุลประดิษฐ์ ปลัดกระทรวงศึกษาธิการ, นายบุญรักษ์ ยอดเพชร เลขาธิการคณะกรรมการการศึกษาขั้นพื้นฐาน, นายสุเทพ ชิตยวงษ์ เลขาธิการคณะกรรมการการอาชีวศึกษา, นายชัยพฤกษ์ เสรีรักษ์ เลขาธิการสภาการศึกษา, นายสุภัทร จําปาทอง เลขาธิการคณะกรรมการการอุดมศึกษา ฯลฯเข้าร่วมประชุม
นพ.ธีระเกียรติ เจริญเศรษฐศิลป์กล่าวในที่ประชุมว่าที่ประชุมคณะรัฐมนตรี เมื่อวันที่20ก.พ.2561ได้มีมติเห็นชอบร่างพระราชบัญญัติกองทุนเพื่อความเสมอภาคทางการศึกษา พ.ศ. ....ของคณะกรรมการอิสระเพื่อการปฏิรูปทางการศึกษา เพื่อสร้างความเสมอภาคทางการศึกษา ให้ประชาชนมีสิทธิที่จะรับและเข้าถึงการศึกษาและพัฒนาอย่างทั่วถึง รวมทั้งให้ความช่วยเหลือแก่เด็กและเยาวชนซึ่งขาดแคลนทุนทรัพย์จนสําเร็จการศึกษาขั้นพื้นฐาน รวมถึงศึกษา วิจัย และพัฒนาองค์ความรู้เพื่อพัฒนาทรัพยากรมนุษย์ โดยรัฐบาลจัดสรรให้เป็นทุนประเดิม 1,000 ล้านบาท ซึ่งสํานักงานคณะกรรมการกฤษฎีกาตรวจพิจารณาแล้ว และให้เสนอสภานิติบัญญัติแห่งชาติต่อไป(More Info:ข่าวที่47)
สําหรับประเด็นการขอรับโอนอุทยานวิทยาศาสตร์พระจอมเกล้า ณ หว้ากอ และศูนย์วิทยาศาสตร์เพื่อการศึกษา (ท้องฟ้าจําลองกรุงเทพ)ไปอยู่ในกํากับของกระทรวงวิทยาศาสตร์และเทคโนโลยีนั้นทางกระทรวงศึกษาธิการ (ศธ.) ไม่ได้ขัดข้อง เพียงแต่มีข้อกําหนดทางด้านกฎหมายที่ทั้ง2กระทรวงต้องมาหารือร่วมกัน เช่น การจัดอัตรากําลังคน การของบประมาณในการพัฒนา ซึ่งต้องผ่านการวิเคราะห์อีกหลายขั้นตอน จึงขอให้ทุกท่านที่คิดว่าจะได้รับผลกระทบจากเรื่องนี้ อย่าเพิ่งกังวลใจ ทุกอย่างจะได้รับการพิจารณาอย่างรอบคอบ เนื่องจากเป็นเรื่องของภาพรวมประเทศ
ส่วนกรณีข่าวที่กําลังเผยแพร่ทาง Social Media ว่าจะมีการยกเลิก 8 สาระวิชา ยกเลิกการสอบชั้น ป.1-ป.3 และยกเลิกการสอบ A-Net/O-Netนั้นไม่เป็นความจริงและไม่เกี่ยวกับ ศธ. อย่างไรก็ตามเรายินดีรับฟังเสียงสะท้อนจากนักเรียนและประชาชนในเรื่องนี้ ซึ่งส่วนใหญ่เป็นไปในทางเห็นด้วย แต่การประกาศยกเลิกกฎหมายนั้นจะต้องมีขั้นตอนหลายอย่าง ไม่สามารถทําได้เพียงชั่วข้ามคืน จึงต้องพิจารณาผลกระทบอย่างรอบด้านด้วย
พล.อ.สุรเชษฐ์ ชัยวงศ์กล่าวถึงเรื่องการจัดตั้ง"ศูนย์พัฒนาบุคลากร กระทรวงศึกษาธิการ"ว่า มีข้อแนะนําจากสํานักงบประมาณ ให้ปรับเป็น"โครงการจัดตั้งศูนย์พัฒนากําลังคนอาชีวศึกษาในการพัฒนาอาชีพ"และจัดตั้งศูนย์ประสานงานและผลิตกําลังคนอาชีวศึกษาในพื้นที่ของ กศน. เพื่อให้สอดคล้องกับการทํางานของ สอศ. เพื่อสํานักงบประมาณจะได้พิจารณาอนุมัติการใช้งบประมาณดังกล่าวต่อไปได้
ส่วนแนวทางปฏิบัติในการพัฒนาบุคลากรจังหวัดชายแดนภาคใต้ ปลัด ศธ.ได้อํานวยการให้เริ่มดําเนินงานแล้ว โดยเปิดหลักสูตรแรก คือการพัฒนาบุคลากรตามหลักสูตร"การพัฒนาคุณภาพการศึกษา มุ่งเน้นให้เกิดผลสัมฤทธิ์ เป็นรูปธรรม" เมื่อวันเสาร์ที่ 10 ก.พ.2561 ณ มหาวิทยาลัยสงขลานครินทร์ วิทยาเขตปัตตานีโดยเชิญผู้บริหารทุกสังกัดมารับฟังการบรรยาย และมอบหมายภารกิจให้นําไปปฏิบัติ ตลอดจนมีการติดตามประเมินผล (AAR) อยู่เป็นระยะ เพื่อพัฒนาบุคลากรระดับผู้บริหารในจังหวัดชายแดนภาคใต้(More Info:ข่าวที่48)
อีกทั้งศูนย์ดังกล่าว จะจัดทําหลักสูตรเพิ่มเติม คือ "หลักสูตรศาสตร์พระราชา"โดยน้อมนําหลักปรัชญาของเศรษฐกิจพอเพียง เกษตรทฤษฎีใหม่ มาใช้ในการพัฒนาสถานศึกษาจังหวัดชายแดนภาคใต้และหลักสูตรที่ 3 ที่วางแผนจะดําเนินการ คือ "ผู้นําการเปลี่ยนแปลง"เพื่อผลักดันให้ผู้บริหารเกิดความคิดริเริ่มใหม่ ๆ ให้เป็นไปตามนโยบายของรัฐบาล เชื่อมโยงกับผู้ดําเนินงานในระดับพื้นที่
นพ.อุดม คชินทรได้รายงานความคืบหน้าโครงการ"บัณฑิตพันธุ์ใหม่ และอาชีวะพันธุ์ใหม่"ว่า ได้เชิญผู้บริหารระดับสูง (CEO) ของภาคเอกชนในกลุ่มอุตสาหกรรมที่มีความต้องการแรงงาน มาร่วมหารือกันเรื่องหลักเกณฑ์ข้อบังคับต่างๆ และได้เชิญอธิการบดีกว่า 100 มหาวิทยาลัยมาร่วมรับฟังการปรับปรุงแนวทางเพื่อสร้างหลักสูตรการผลิตบัณฑิตพันธุ์ใหม่ที่มีศักยภาพสูง เพื่อตอบโจทย์ยุทธศาสตร์ชาติ และ 10 อุตสาหกรรมเป้าหมายหลัก (First S-Curve และ New S-Curve) นําไปสู่การขับเคลื่อนเศรษฐกิจของประเทศต่อไป
สิ่งสําคัญ คือ จะต้องนําร่องและขยายต่อเนื่องไปให้ครอบคลุมระดับอุดมศึกษาทั้งหมดทั่วประเทศซึ่งจะเป็นการเปลี่ยน Platform ของการเรียนรู้ในอนาคตอีกด้วย ดังนั้น กระบวนการเรียนรู้จะเปลี่ยนให้การเรียนในห้องเรียนลดลง และมีการเรียนจากประสบการณ์จริงเพิ่มขึ้น สถาบันการศึกษาจึงต้องร่วมมือด้วยกันและร่วมมือกับภาคอุตสาหกรรมอย่างจริงจังโดยให้นักศึกษาทํางานในภาคอุตสาหกรรมอย่างน้อย 50% ของระยะเวลาการเรียนหากเป็นหลักสูตร 4 ปี ต้องทํางาน 2 ปี หากเป็นหลักสูตรต่อเนื่องจากทางอาชีวศึกษา 2 ปี ต้องทํางาน 1 ปี เป็นต้น โดยต้องมีอาจารย์เป็นที่ปรึกษาคอยติดตามดูแล (Coaching) ให้กับนักศึกษา ร่วมกับตัวแทนภาคอุตสาหกรรมที่ได้รับมอบหมาย
ต่อไปนี้เราจะไม่ได้เน้นความรู้เพียงอย่างเดียว เพราะความรู้นั้นจะเป็นเพียงพื้นฐาน แต่ส่วนสําคัญคือสมรรถนะรวมทั้งศักยภาพที่สูงเพื่อตอบสนองตลาดแรงงานและประเทศชาติ โดยจะนําเสนอแผนเพื่อของบประมาณเข้าคณะรัฐมนตรีในต้นสัปดาห์แรกของเดือนเมษายนนี้ เพื่อให้ทัน TCAS (Thai University Central Admission System) รอบที่ 3 ส่วนปัญหาที่ยังแก้ไขไม่ทัน ก็จะปรับปรุงและนําไปใช้กับ TCAS รอบที่ 5 ในช่วงเดือนกรกฎาคม
นพ.อุดม กล่าวด้วยว่า ส่วนโครงการอาชีวะพันธุ์ใหม่ศธ.มีนโยบายปรับคุณภาพของอาชีวศึกษาให้ก้าวสู่ระดับสากลให้เร็วที่สุด เพื่อยกระดับมาตรฐานของอาชีวศึกษาทั้งประเทศ และคํานึงถึงความเร่งด่วนของสาขาวิชาชีพที่ขาดแคลนจํานวน 7 สาขาวิชาได้แก่ - ระบบขนส่งทางราง - ช่างซ่อมอากาศยาน - แมคคาทรอนิกส์และหุ่นยนต์ - หุ่นยนต์เพื่อการอุตสาหกรรม - เทคนิคพลังงาน - เทคโนโลยีการท่องเที่ยว - โลจิสติกส์
อย่างไรก็ตาม การดําเนินงานไม่ได้เริ่มจากศูนย์เนื่องจากสถานศึกษาหลายแห่งมีการดําเนินการล่วงหน้าไปก่อนแล้ว เพียงแต่ทุกฝ่ายต้องเข้าใจให้ตรงกันว่า"อาชีวะพันธุ์ใหม่ จะต้องมีแนวคิดเชิงวิศวกร แต่มีทักษะเชิงวิชาชีพอย่างแท้จริง"โดยจะนําแนวทางการปรับเปลี่ยนหลักสูตรเช่นเดียวกับระดับอุดมศึกษา เพื่อพร้อมเปิดหลักสูตรสาขาใหม่ให้ทันกับปีการศึกษา2561
นายพะโยม ชิณวงศ์ โฆษกกระทรวงศึกษาธิการให้สัมภาษณ์เพิ่มเติมกรณีที่คณะครู นักเรียน ผู้ปกครองโรงเรียนเซนต์คาเบรียลได้ชุมนุมเรียกร้องให้ตรวจสอบการบริหารงานของผู้บริหาร หลังจากเห็นว่าส่อไปในทางไม่โปร่งใส ซึ่ง สช.จะมีการติดตามความเคลื่อนไหวอย่างใกล้ชิด อย่างไรก็ตาม การจัดการเรื่องดังกล่าวถือเป็นบทบาทของคณะกรรมการบริหารโรงเรียน โดยเฉพาะมูลนิธิคณะเซนต์คาเบรียลแห่งประเทศไทย ที่จะต้องดูแลควบคุมการใช้จ่าย และแต่งตั้งผู้ที่จะมาทําการแทนผู้บริหารโรงเรียน รวมทั้งดูแลเกี่ยวกับเรื่องการบริหารจัดการโรงเรียนอีกด้วย
แต่เนื่องจากโรงเรียนเซนต์คาเบรียลเป็นโรงเรียนเอกชนที่ไม่ขอรับการอุดหนุนจากรัฐ ดังนั้น คณะกรรมการบริหารโรงเรียนจึงมีบทบาทในการกําหนดข้อบังคับ หลักเกณฑ์ต่าง ๆ ของทางโรงเรียนอยู่เเล้ว ภายใต้ข้อบังคับของ สช. ซึ่งจากการติดตามความเคลื่อนไหวพบว่าผู้บริหารโรงเรียนเซนต์คาเบรียลได้ยุติบทบาทของตนเองแล้ว และมูลนิธิฯ ก็ได้มีการประชุมคัดเลือกผู้แทนเพื่อทําหน้าที่บริหารงานต่อไป
Written byปารัชญ์ ไชยเวช
Editorบัลลังก์ โรหิตเสถียร